1978-ல் தொடங்கியது அந்த யுத்தம். அந்த வருடம்தான் பைரவி மூலம் ஹீரோவாக மாறினார் ரஜினி. அதுவரை மாஸ் ஹீரோவாக இருந்த எம்ஜிஆர் திரையில் குடிக்கமாட்டார். புகைக்கமாட்டார். தாய்ப்பாசம் மிக்கவர். இவையெல்லாம் எம்ஜிஆர் கட்டமைத்த பிம்பம் மட்டும் அல்ல. அவர் இறுதிவரை கட்டிக்காத்த விஷயமும் கூட. ஆனால் காலம் மாறிக்கொண்டிருந்தது. எம்ஜிஆரின் பிரசித்தி பெற்றபோது இருந்த ஒழுக்கக் கோட்பாடுகள் மெல்ல மெல்ல அழியத்தொடங்கியது. தலைவனுக்கு இருக்கவேண்டிய குணம் என்கிற விஷயங்கள் எல்லாம் காற்றில் பறக்கவிடப்பட்டன.